༈ བླ་མ་ཐུབ་བསྟན་རྒྱ་མཚོ་ལ་གདམས་པའི་ཉམས་ལེན་གྱི་གསལ་འདེབས་སེམས་དང་རིག་པའི་ཁྱད་པར་ནི། སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་ཆོས་ཉིད་ཆེན་པོ་གཅིག་གི་ངང་རོ་གཅིག་ཅིང་། མེད་མཉམ་དག་མཉམ་གྱི་ངང་ཚུལ་ཇི་ལྟ་བ་བཞིན་དུ་ཤེས་པ་ཇི་ལྟ་བ་མཁྱེན་པའི་ཤེས་རབ་དང་། རིག་པའི་ངོ་བོ་སྟོང་གསལ་འདུས་མ་བྱས་པར་གནས་ཀྱང་། ཐོམ་ཡོ་རེ་བ་ཅི་ཡང་མི་གོ་བ་ཞིག་མ་ཡིན་པར། ཡུལ་གྱིས་མི་གོས་པ། ཡུལ་མི་འཛིན་པ། ཡུལ་མི་གཅོད་པ། ཡུལ་དབང་དུ་མི་འགྱུར་བ་དེ་ནི་ཇི་སྙེད་པ་གཟིགས་པ་སྟེ། རིག་པ་རང་བྱུང་གི་ཡེ་ཤེས་ཡིན་

པས་ཀུན་ཤེས་ཀུན་རིག་གི་ཤེས་པ་གོ་མ་འགགས་པར་རང་བྱུང་བ། ཡུལ་ལ་མི་འཇུག་པ། དཔེར་ན་དངུལ་ཆུ་ཐང་ལ་ལྷུང་བ་ལྟ་བུའོ། སེམས་ནི་འཁོར་འདས་རང་རྒྱུད་ཅན་བདེན་གྲུབ་པར་བལྟ་ཞིང་སྣང་བ་དངོས་པོར་འཛིན་པའི་གཞི་མ་རིག་པ་ཡིན། དེ་ལས་སེམས་བྱུང་གི་རྟོག་པ་ནི་སྐྱེ་འགག་ཅན། ཡུལ་དང་འདྲེས་པ། ཡུལ་གྱིས་དགོས་པ། ཡུལ་འཛིན་པ། ཡུལ་གྱི་དབང་དུ་གྱུར་པ་དེ་ནི་དཔེར་ན་ས་སྐམ་དུ་ཆུ་ཐིགས་ལྷུང་བ་ལྟ་བུའོ། མདོར་ན་རིག་པ་ནི། སྤྲོས་བྲལ་རྣམ་ཐར་གསུམ་ལྡན་གྱི་བདག་ཉིད་འཁོར་འདས་ཡོངས་ལ་ཁྱབ་ཅིང་བརྡལ་བའོ། སེམས་ནི་གཞི་མ་རིག་པ། རྩལ་སེམས་བྱུང་དང་། གདངས་སྣོད་བཅུད་རང་རྒྱུད་པར་བལྟ་ཞིང་སྐྱེ་འགག་ཅན་ནོ། ༈ ཐོད་སྒལ་ལ། མི་འགུལ་བ་གསུམ་ལ་གཞི་བཅས་ནས། སྒོ་ཡུལ་རླུང་རིག་བཞིའི་གནད་འཚོལ་བར་ཤེས་པར་བྱས་ཏེ། ལུས་བཞུགས་སྟངས་རྣམ་གསུམ་གང་རུང་དང་། མིག་གིས་ཀྱང་གཟིགས་སྟངས་གསུམ་དང་མི་འབྲལ་བར། དབྱིངས་ནམ་མཁའ་རྣམ་དག་གི་སྒྲོན་མ་མངོན་དུ་བྱེད་པ་ནི་གལ་པོ་ཆེའོ། དེ་ལྟར་བརྩོན་པས་

དབྱིངས་དེའི་ཀློང་དུ་ཐིག་ལེ་སྟོང་པའི་སྒྲོན་མ་དང་། ཤེས་རབ་རང་བྱུང་གི་སྒྲོན་མ་གཉིས་ཀྱི་རྩལ་རིམ་གྱིས་རྫོགས་ནས་ཐིག་ལེ་སུམ་འབྲེལ་ཚུན་ཆད་ལ་ཆོས་ཉིད་མངོན་སུམ་དང་། སྐུ་རྐྱང་ཤར་བ་སོགས་གོང་འཕེལ།རིགས་ལྔ་ཟུང་འབྲེལ་འཁོར་དང་བཅས་ཤར་བ་ཚད་ཕེབས། དེ་དག་རྩལ་རྫོགས་ནས་ནང་དབྱིངས་སུ་ནུབ་སྟེ། འོད་ཟེར་ཆེན་པོའི་དབང་ནོད་པ་སོགས་ནི་ཆོས་ཉིད་ཟད་པའི་ས་མཚམས་ཡིན་ནོ། མདོར་ན་སྣང་བ་བཞི་གོང་ལྟར་དང་། སྒྲོན་མ་དྲུག་ནི། ཙིཏྟ་ཤའི་སྒྲོན་མ་སྙིང་། དཀར་འཇམ་རྩའི་སྒྲོན་མ་ནི་རྒྱལ་མཆོག་གསེར་གྱི་ཉི་མ། རྒྱང་ཞགས་ཆུའི་སྒྲོན་མ་ནི་དཀར་ནག་ཕྱེད་མ་ཆུའི་དཀྱིལ་འཁོར་ཏེ། དེ་གསུམ་སྣོད་ཀྱི་སྒྲོན་མ་རྣམ་གསུམ་མོ། ཡང་ཕྱི་འབྱུང་ལྔའི་དྭངས་མ་དབྱིངས་ནམ་མཁའ་རྣམ་དག་གི་སྒྲོན་མ་དང་། ནང་འབྱུང་ལྔའི་དྭངས་མ་ཐིག་ལེ་སྟོང་པའི་སྒྲོན་མ། སེམས་ཀྱི་དྭངས་མ་ཤེས་རབ་རང་བྱུང་གི་སྒྲོན་མའམ་རིག་གདངས་རྡོ་རྗེ་ལུ་གུ་བརྒྱུད་དེ། དེ་གསུམ་བཅུད་ཀྱི་སྒྲོན་མ་རྣམ་གསུམ་དུ་བརྗོད་པ་ཡིན་ནོ། མདོར་ན་ཁྲེགས་ཆོད་སྟོང་པའི་འོད་གསལ་དང་། ཐོད་རྒལ་སྣང་བའི་འོད་གསལ་ཡིན་པས་དོན་གཅིག་པར་གོ་དགོས། ཉམས་སུ་

ལེན་སྐབས་དབྱིངས་དང་ཐིག་ལེའི་ཤར་ཆ་གང་ལའང་བླང་དོར་དགག་སྒྲུབ་མི་བྱེད་པར་ཆོས་ཉིད་ངང་བཞག་ཆེན་པོར་ལ་བཟླ་བ་ནི་གནད་མཆོག་ཏུ་གཅེས་པ་ཡིན་ནོ། ཅེས་བླ་མ་ཐུབ་བསྟན་རྒྱ་མཚོའི་བཞེད་དོན་ལྟར་བདེ་བའི་རྡོ་རྗེས་བྲིས་པའོ།། དགེའོ།།